Mgr. art. Andrea Kopecká

(nar. 1988, v Bratislave)

magisterske štúdium v 4. maliarskom ateliéri Katedry maľby a iných médií na Vysokej škole výtvarných umení v Bratislave absolvovala pod vedením prof. Ivana Csudaia, akad. mal. Vďaka jej výborným kresliarskym schopnostiam bola pôvodne prijatá na Katedru grafiky a i. m. a v jej tvorbe zostalo badateľné grafické cítenie, ktoré jej dáva dnes špecifický základ pre narábanie s médiom maľby.

Cena Slovenskej rektorskej konferencie za umenie 2014 jej bola udelená za súbor veľkoformátových malieb s názvom *"Terra Subcutanea",* ktoré realizovala ako záverečnú, magisterskú diplomovú prácu. Ide v nich o spojenie maľby figúry a stopy štruktúry, o mentálne mapovanie vzťahu pokožky a stopy farby na nej, ako grafickej intervencie, no aj o symbolické chápanie citlivo vnímaného tela ako základu pre tvorbu obrazov. Predstavuje nimi suverénne narábanie s témou *"územia pod kožou"* ako inšpiráciou, ako aj istotu v uchopení a pochopení nástrojov maliarskeho média. Maliarka sleduje postup vrstvenia od východiskového tetovania až po gestá končiace vo výraze informelu. Telesnosť figúry ako subjektu strieda štruktúrou a monochrómnou jednotou šerosvitu, ktorý v tejto kompaktnej sérii obrazov prezentuje v istote a vo vyzretom autorskom rukopise. Obrazom nechýba psychologický účinok a sugestívny výraz, ktorý funguje v komunikácii s divákom dostatočne spoľahlivo.

V Bratislave, 21. 10. 2014